钦定古今图书集成/明伦汇编/闺媛典/第343卷 > 韩医妇
## 钦定古今图书集成/明伦汇编/闺媛典/第343卷 > 韩医妇

按《介休县志》：“韩医妇以医术游四方，孝义令周君佑
感其治太夫人之噎，刻石以志云：余少时，母患噎，汤
勺不入口，奄奄垂尽。闻韩妇治噎有奇术，仆马迎之
来，以花椒煮水屡漱之，出一白石，长三寸许，六棱而
末锐，隐隐红纹如线，纳之口中，令咽其液，数以指摩
掐咽喉外，用箸探吻，喀喀然出一肉片，卷之状若虬”，
能蜿蜒动。妇言“噎人者”，其物有二，一居喉，一居心坎
上。仍治如前法，复出一物，随呼面茶食之，三日而起，
赠以绢钱及所乘马。妇取钱馀，谢不受。